Matrikulant neem eie leweArgieffoto ’n Matrikulant aan ’n hoërskool in Krugersdorp aan die Wes-Rand het Woensdagmiddag sy eie lewe geneem. Die matriekeindeksamen het Donderdag afgeskop. Steve Mabona, woordvoerder van die Gautengse departement van onderwys, sê die 17-jarige leerder aan die Kagiso Secondary School het homself glo by ’n vriend se huis om die lewe gebring. Die presiese omstandighede wat tot sy dood gelei het, is nie in dié stadium duidelik nie. Die departement het reeds ’n span traumaberaders na die skool gestuur om ondersteuning aan die skoolgemeenskap te bied. Sy familie word ook bygestaan. Panyaza Lesufi, Gautengse LUR van onderwys, het ook sy medelye uitgespreek. “Dit is jammer en betreurenswaardig dat ’n leerder besluit het om sy eie lewe te neem. Ons wil ons innige meegevoel aan die familie, vriende en die skoolgemeenskap gedurende hierdie moeilike tyd van rou betuig.” Die departement doen ’n beroep op matrikulante wat gedurende die eksamen onder stres en druk verkeer, om die Kinderhulplyn by 0800 055 555 of 011 645 2000 te skakel vir hulp.